Minen fruntlike beueli[n]ge mit vormogenheit alles ghudes. Ersamen heren van Reuel, borgermesteren vnde radmans, ik sende juwer ersamheit in den harst(!) ein breff mit Hans Elsebet; dar hebbe ik noch nen antwart vp kregen. So begere ik noch ein antwart vp den breff, war na dat ik my richten mach. Desse rad van Abo hebben my gesecht, wille gy van Reuel ein tchovorsicht van en hebbe, so sulle gy en to schryuen wo de tovorsicht ludden sal, de se vorsegellen sullen van mynen wegen, wan se juwen breff krygen Vnde isset dan mogelliken ghut to wessende vor namaninge, so willen se sick berad fragen mit minen genedygen heren konnik, of se id wol don mogen bouen sine affsprak, de sine genade twssen ju vnde my gedan heft, wente in der vordracht steit nein stat benomet; men ik sal ju tovorsiicht gheuen vor alle namaninge. Wan her Johan Gryst de warhet wil seggen, so wet he id wol, dat de affsprak also to gink, vnde ik hebbe öuer boddich gewessen myn tovorsicht ju to gheuen vor alle namaninge, vnde dat kan my nicht helpen. Hir hebbe gy myn gelt mit gewolt vnde mit vnrecht vorvnt holden; dencket hir vp vnde schryuet my vnde dem rad van Abo ein antwart vp desse vorschreuen [s]tucken. Hir mede beuelle ik ju Ghode. Geschreuen to Abo x dage na passen. Willem van dem Velde. Adress: Dem ersamen vnde vorsychtigen, wolwissen heren borgermesteren vnde radman der stad Reuel kome dessen breff geschreuen. (Å en lös, smal pappersremsa, som åtföljer brefvet, finnes nedanstående rader skrifna med samma stil och bläck som hufvudskriften.) Jtem, leuen heren, schryuet my to, off gy my dat gelt willen gheuen, dat her Iacob Vrese juwen rade lende, do de mur vp gemuret wart tussen den dom vnde der stat. Wille gy my dat mit fruntschoppe gheuen, dat schryuet my ein antwart vp ja ofte nen.